**Ar trebui**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ar trebui să ne naștem bătrâni,

Să venim înțelepți,

Să fim în stare de-a hotărî soarta noastră în lume,

Să știm din răscrucea primară ce drumuri pornesc

Și iresponsabil să fie doar dorul de-a merge.

Apoi să ne facem mai tineri, mai tineri, mergând,

Maturi și puternici s-ajungem la poarta creației,

Să trecem de ea și-n iubire intrând adolescenți,

Să fim copii la nașterea fiilor noștri.

Oricum ei ar fi atunci mai bătrâni decât noi,

Ne-ar învăța să vorbim, ne-ar legăna să dormim,

Noi am dispărea tot mai mult, devenind tot mai mici,

Cât bobul de strugure, cât bobul de mazăre, cât bobul de grâu...